Akademia – nou nog méér toeganklik • Akademia
Akademia se suksesmodel vir die ondersteuning van afstandsonderrigstudente is geleë in die kontak met dosente en medestudente. Om studente te akkommodeer wat buite bereik van die dertien Akademia-studiesentrums is, het dié hoëronderwysinstelling ŉ blokmodel toegevoeg tot die huidige na-uurse onderrigleermodel.
Hierdie onderrigmodel is spesiaal ontwikkel om studente te akkommodeer wat meer as 80 km van ŉ Akademia-studiesentrum woonagtig is, of weens mediese of werksomstandighede nie die na-uurse klasse in ŉ akademiese jaar kan bywoon nie. Hierdie model sal nog méér studente toegang gee tot gehalte hoër onderwys in Afrikaans.
Anders as die huidige onderrigleermodel, waar studente elf na-uurse klasse per module bywoon, hoef studente in die blokmodel slegs vier keer per jaar tydens werksure vir twee opeenvolgende dae lesings by Akademia-studiesentrums bywoon. Hierdie model rus studente toe om letterlik énige plek, landswyd en in Namibië, by Akademia te kan studeer met die nodige ondersteuning om hul kwalifikasie suksesvol te voltooi.
Die gekombineerde metode van hoëronderwys by Akademia – afstandsleer aangevul met ŉ klaservaring – is oor die jare as ŉ wenresep bewys. Die voordele hiervan sluit ondermeer die volgende in:
Afstandsonderrig maak dit moontlik vir studente om tegelyk te werk en te studeer, en sodoende terselfdertyd inkomste en werkservaring op te doen terwyl hulle studeer.
Op Akademia se digitale leerruimte, die Spens, kan studente video-opnames van die klasse aflaai, argiefmateriaal bestudeer, of selfs net die klankbaan op hulle selfone laai om later weer as ŉ podsending te luister.
Die kombinasie van ŉ klaservaring met afstandsonderrig maak studies toeganklik en bekostigbaar.
Studente kry die geleentheid om professionele netwerke te bou en studiegroepe te vorm, wat bevorderlik is in die vorming van ŉ afgeronde student.
Studente kan reeds vanjaar aansoek doen om op die blokmodel te studeer vir die 2019-akademiese jaar.